Wara kważi 20 sena, ir-Repubblika tal-Korea neħħiet ir-restrizzjonijiet fuq l-importazzjoni tal-laħam taċ-ċanga u tal-prodotti taċ-ċanga minn fuq xi Stati Membri tal-Unjoni Ewropea. Il-produtturi tad-Danimarka u tan-Netherlands huma l-ewwel produtturi li jistgħu jerġgħu jibdew l-esportazzjonijiet. Il-Kummissarju għall-kummerċ Cecilia Malmström qalet: “Il-kummerċ ma jikkonsistix biss fin-negozjar ta' ftehimiet kummerċjali. Wara ħafna snin ta' xogħol iebes, dan l-avviż ifisser li l-bdiewa Netherlandiżi u Daniżi qed jiksbu suq ġdid biex ibigħu l-laħam taċ-ċanga tagħhom. Għal darb' oħra l-UE qed tikseb ir-riżultati għas-settur agrikolu tagħna.” Il-Kummissarju Vytenis Andriukaitis, inkarigat mis-saħħa u s-sikurezza tal-ikel, laqa' din l-aħbar, filwaqt li enfasizza li “dan huwa sinjal ieħor li s-sħab kummerċjali jirrikonoxxu li l-battalja kontra l-BSE ntrebħet u li l-kwalità tal-laħam taċ-ċanga u tal-prodotti taċ-ċanga tal-UE hija rikonoxxuta madwar id-dinja. Aċċess addizzjonali għal dan is-suq importanti huwa aħbar eċċellenti għall-produtturi tal-UE!” Il-Kummissarju għall-agrikoltura, Phil Hogan, qal: “Dan huwa żvilupp tajjeb ħafna u dikjarazzjoni ta' fiduċja importanti mill-awtoritajiet tal-Korea t'Isfel fis-sikurezza u l-kwalità tal-laħam taċ-ċanga Ewropew. Wara l-konferma tal-aċċess għall-operaturi Daniżi u Netherlandiżi, nispera li mhux se jgħaddi żmien twil qabel l-operaturi fi Stati Membri oħra tal-UE jkunu approvati għall-esportazzjoni lejn dan is-suq importanti u ta' valur. Il-kisba tal-aċċess għal Stati Membri oħra tal-UE se tkompli tkun ta' prijorità għall-Kummissjoni Ewropea fir-relazzjonijiet kummerċjali bilaterali mal-Korea.” Il-ftuħ tas-suq Korean kien possibbli grazzi għall-isforzi konsistenti li saru b'mod konġunt mill-Kummissjoni Ewropea u l-Istati Membri tal-UE. It-tneħħija tar-restrizzjonijiet kummerċjali imposti fl-2001 b'reazzjoni għat-tifqigħa tal-enċefalopatija sponġiformi bovina (BSE) hija sinjal ta' fiduċja mistħoqqa fis-sistema ta' kontroll komprensiva, b'ħafna saffi u effiċjenti ħafna tas-sikurezza tal-ikel u tas-saħħa tal-annimali tal-UE. Il-Kummissjoni se tkompli taħdem mill-qrib mal-awtoritajiet Koreani biex tikseb aċċess għas-suq għall-bqija tal-Istati Membri li għadhom qed jistennew l-approvazzjoni tal-esportazzjoni għal-laħam taċ-ċanga u għall-prodotti taċ-ċanga. Matul laqgħa li saret fl-4 ta' Settembru 2019 dwar kwistjonijiet sanitarji u fitosanitarji, l-awtoritajiet Koreani pprovdew assigurazzjonijiet li l-applikazzjonijiet pendenti mill-Istati Membri tal-UE (minbarra d-Danimarka u n-Netherlands) se jiġu pproċessati fi żmien xieraq. L-UE u l-Korea ilhom mill-2011 marbutin bi ftehim kummerċjali u l-Kummissjoni Ewropea qed tistenna bil-ħerqa li tiżgura li ż-żewġ partijiet ikunu jistgħu jilħqu l-potenzjal sħiħ ta' dan il-ftehim. Il-ftehim kummerċjali bejn l-UE u l-Korea għen biex jiġu intensifikati l-iskambji, biex jiġu solvuti għadd ta' impedimenti kummerċjali fuq iż-żewġ naħat u biex jiżdied il-kummerċ agroalimentari bilaterali b'10 % fis-sena. Issa li tneħħew ir-restrizzjonijiet sanitarji fuq iċ-ċanga Daniża u Netherlandiża, il-produtturi minn dawk il-pajjiżi fl-aħħar se jkunu jistgħu jgawdu mit-tnaqqis tat-tariffi disponibbli skont il-ftehim. Għal Aktar Informazzjoni Ir-relazzjonijiet kummerċjali bejn l-UE u l-Korea Is-sistema tas-sigurtà tal-ikel tal-UE L-esportazzjonijiet agrikoli tal-UE